**DÔVODOVÁ SPRÁVA**

1. **Všeobecná časť**

Ministerstvo cestovného ruchu a športu Slovenskej republiky predkladá návrh zákona
o Fonde na podporu cestovného ruchu (ďalej len „návrh zákona“) do legislatívneho procesu
na základe schváleného Programového vyhlásenia vlády Slovenskej republiky na roky 2023 – 2027.

Vláda Slovenskej republiky sa v Programovom vyhlásení vlády Slovenskej republiky na roky 2023 – 2027 zaviazala zriadiť Fond na podporu cestovného ruchu, ktorý predstavuje, podobne ako Fond na podporu športu, transparentný a efektívny nástroj na financovanie sektora cestovného ruchu s dôrazom na budovanie a rozvoj infraštruktúry cestovného ruchu, rešpektujúc aspekty ekonomickej, environmentálnej a sociálnej udržateľnosti.

Návrh zákona reaguje na potrebu rozvoja sektora cestovného ruchu a zamestnanosti v dôsledku následkov kríz spôsobených nepriaznivou situáciou spojenou s ochorením COVID-19, následkami vojny na Ukrajine, energetickou krízou a infláciou. Sektor cestovného ruchu napriek postupnému rastu stále zaostáva v medzinárodnom meradle a nedosahuje predkrízovú úroveň, a to napriek preukázateľným predpokladom a potenciálu, ktorými Slovenská republika, ako turistická destinácia disponuje. Zaostávanie v medzinárodnom meradle potvrdzujú aj štatistické ukazovatele o počte návštevníkov, ich prenocovaní v ubytovacích zariadeniach a priemernej dĺžke pobytu. V spojení s investičným dlhom poskytovateľov služieb cestovného ruchu a v dôsledku rastu ponuky turistických destinácií je potrebné podporiť budovanie a rozvoj infraštruktúry cestovného ruchu na Slovensku.

Cieľom predkladaného návrhu zákona je vytvorenie inštitúcie zabezpečujúcej transparentnú a efektívnu finančnú podporu projektov zameraných na ekonomickú, environmentálnu a sociálnu udržateľnosť cestovného ruchu a na infraštruktúru, ktorá slúži primárne na účely cestovného ruchu a udržateľného rozvoja regiónov.

Návrh zákona bude mať negatívne vplyvy na rozpočet verejnej správy a pozitívne aj negatívne vplyvy na podnikateľské prostredie. Návrh zákona nebude mať vplyvy na životné prostredie, manželstvo, rodičovstvo a rodinu, informatizáciu spoločnosti, sociálne vplyvy a ani vplyvy na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Účinnosť návrhu zákona sa navrhuje 1. januára 2025.